Rådets beslutning

af 30. marts 2004

om at indrømme Tjekkiet, Estland, Letland, Litauen, Ungarn, Slovenien og Slovakiet visse midlertidige undtagelser fra direktiv 2002/96/EF om affald af elektrisk og elektronisk udstyr

(2004/312/EF)

RÅDET FOR DEN EUROPÆISKE UNION HAR -

under henvisning til traktaten vedrørende Den Tjekkiske Republiks, Republikken Estlands, Republikken Cyperns, Republikken Letlands, Republikken Litauens, Republikken Ungarns, Republikken Maltas, Republikken Polens, Republikken Sloveniens og Den Slovakiske Republiks tiltrædelse, særlig artikel 2, stk. 3,

under henvisning til akten vedrørende vilkårene for Den Tjekkiske Republiks, Republikken Estlands, Republikken Cyperns, Republikken Letlands, Republikken Litauens, Republikken Ungarns, Republikken Maltas, Republikken Polens, Republikken Sloveniens og Den Slovakiske Republiks tiltrædelse og tilpasningerne af de traktater, der danner grundlag for Den Europæiske Union (i det følgende benævnt "tiltrædelsesakten af 2003"), særlig artikel 55,

under henvisning til anmodningerne fra Den Tjekkiske Republik, Estland, Letland, Litauen, Ungarn, Slovenien og Slovakiet,

under henvisning til forslag fra Kommissionen, og

ud fra følgende betragtninger:

(1) I henhold til artikel 5, stk. 5, første afsnit, i Europa-Parlamentets og Rådets direktiv 2002/96/EF af 27. januar 2003 om affald af elektrisk og elektronisk udstyr (WEEE)(1) sikrer medlemsstaterne, at der senest den 31. december 2006 nås et niveau for særskilt indsamling af affald fra elektrisk og elektronisk udstyr fra private husholdninger på mindst 4 kg pr. indbygger pr. år.

(2) Artikel 7, stk. 2, i direktiv 2002/96/EF fastsætter visse mindstemål for nyttiggørelse af affald fra elektrisk og elektronisk udstyr samt for genbrug og genvinding af komponenter, materialer og stoffer. Medlemsstaterne skal sørge for, at producenterne når disse mål senest den 31. december 2006.

(3) I henhold til artikel 17, stk. 1, i direktiv 2002/96/EF skal medlemsstaterne sætte de nødvendige love og administrative bestemmelser i kraft for at efterkomme direktivet senest den 13. august 2004. Artikel 17, stk. 4, litra a), i direktiv 2002/96/EF bestemmer dog, at Grækenland og Irland, der som følge af deres generelt utilstrækkelige genanvendelsesinfrastruktur, geografiske forhold - såsom et stort antal små øer samt landdistrikter og bjergområder - samt deres lave befolkningstæthed og lave forbrug af elektrisk og elektronisk udstyr er ude af stand til at nå indsamlingsmålene i artikel 5, stk. 5, første afsnit, eller nyttiggørelsesmålene i artikel 7, stk. 2, i nævnte direktiv og som i medfør af artikel 5, stk. 2, tredje afsnit, i Rådets direktiv 1999/31/EF af 26. april 1999 om deponering af affald(2) kan ansøge om en forlængelse af fristen i sidstnævnte artikel, kan forlænge de perioder, der er nævnt i artikel 5, stk. 5, og i artikel 7, stk. 2, i direktiv 2002/96/EF med indtil 24 måneder.

(4) På grundlag af artikel 55 i tiltrædelsesakten af 2003 har Den Tjekkiske Republik, Estland, Letland, Litauen, Ungarn, Slovenien og Slovakiet anmodet om midlertidige undtagelser fra fristerne i artikel 5, stk. 5, første afsnit, og artikel 7, stk. 2, i direktiv 2002/96/EF med henvisning til deres utilstrækkelige genanvendelsesinfrastruktur, lave befolkningstæthed og lave forbrug af elektrisk og elektronisk udstyr og geografiske forhold som f.eks. store landdistrikter.

(5) Disse argumenter begrunder en forlængelse af de ovennævnte frister med 24 måneder for Den Tjekkiske Republik, Estland, Letland, Litauen, Ungarn og Slovakiet, og en forlængelse på tolv måneder for Slovenien -

VEDTAGET FØLGENDE BESLUTNING:

Artikel 1

Den Tjekkiske Republik, Estland, Letland, Litauen, Ungarn og Slovakiet kan forlænge de frister, der er anført i artikel 5, stk. 5, første afsnit, og i artikel 7, stk. 2, i direktiv 2002/96/EF med 24 måneder.

Slovenien kan forlænge de frister, der er anført i artikel 5, stk. 5, første afsnit, og i artikel 7, stk. 2, i direktiv 2002/96/EF, med tolv måneder.

Artikel 2

Denne beslutning er rettet til medlemsstaterne og Den Tjekkiske Republik, Republikken Estland, Republikken Letland, Republikken Litauen, Republikken Ungarn, Republikken Slovenien og Den Slovakiske Republik.

Udfærdiget i Bruxelles, den 30. marts 2004.

På Rådets vegne

M. McDowell

Formand

(1) EUT L 37 af 13.2.2003, s. 24. Ændret ved direktiv 2003/108/EF (EUT L 345 af 31.12.2003, s. 106).

(2) EFT L 182 af 16.7.1999, s. 1. Ændret ved Europa-Parlamentets og Rådets forordning (EF) nr. 1882/2003 (EUT L 284 af 31.10.2003, s. 1).